分韻送盧國華福建提刑得華字
作者：樓鑰
朝代：宋

paragraphs: 盧侯場屋聲，天馬騰渥洼。
殘膏沾後人，奇芬吐天葩。
來踏九陌塵，去種河陽花。
向來再去國，盛山建高牙。
平生長者譽，靜篤語不譁。
古井絕微波，璞玉無纖瑕。
使星照蜀道，惠愛流三巴。
吏姦頼刮磨，民瘼煩搔爬。
田里誦盧公，兒童知國華。
白首尚郎潜，坐曹事如麻。
翩翩擁軺車，去去向合沙。
朝行惜君去，舉酒相邀遮。
共登獅子峯，巨石臨唅呀。
却來澄湖邊，野梅訪萌芽。
老柳掃黄葉，枯荷矗寒茄。
棋枰戰文楸，醉帽欹烏紗。
伊昔送君行，相去萬里賒。
荷君遠寄書，得得來東嘉。
一見又成別，感念成咨嗟。
羨君徑褰帷，往戍不待瓜。
先尋上水船，何殊泛僊槎。
作粥喜奉姊，上冢仍過家。
此計正未疎，所恨成天涯。
尚幾或留行，船鼓毋庸撾。